**Proiectele sociale „Din mâini mici pentru inimi mari” și „Dăruiește din suflet”**

Departamentul de Consiliere Profesională în colaborare cu Liga Studențească din cadrul Universității   „Vasile Alecsandri” din Bacău organizează în mod integrat, în perioada 09.03. 2015 - 06.04.2015, proiectele social-umanitare „Din mâini mici pentru inimi mari” și „Dăruiește din suflet”, ediția a VIII-a.

Scopul acestora este sensibilizarea și implicarea studenților în activități de voluntariat cu caracter umanitar, respectiv întrajutorarea bătrânilor (și studenților) aflați în necesitate.

Activitățile desfășurate au fost următoarele: realizarea de produse manufacturate cu tematică pascală de către preșcolari, școlari mici și studenți; constituirea, gestionarea și promovarea unei expoziții tematice cu vânzarea produselor realizate la Arena Mall; obținerea de donații și sponsorizări în scop caritabil; identificarea unui grup țintă de bătrâni  aflați în necesitate; procurarea produselor alimentare și constituirea pachetelor pascale pentru bătrânii din grupul țintă; deplasarea la beneficiari și dăruirea pachetelor pascale; acordarea burselor pentru studenți. De asemenea, în Duminica Floriilor (05.04.2015), la ora 18:00, tot la Arena Mall, voluntarii DCP vor susține un program artistic de 20 de minute, destinat amplificării strângerii de fonduri în cadrul acestor proiecte.